বাংলাদেশ সীমান্তে কাঁটাতার ঘেরার কাজে দেরি, ফের সময় চাইল রাজ্য

কলকাতা: রাজ্যের বাংলাদেশ (Bangladesh) সীমান্তে কাঁটাতার ঘেরা সংক্রান্ত কাজের অগ্রগতি নিয়ে ফের অসন্তোষ প্রকাশ করল কলকাতা হাইকোর্ট (Calcutta High Court)। আদালতের আগের নির্দেশ অনুযায়ী ঘেরার কাজের ইতিবাচক রিপোর্ট জমা দেওয়ার বদলে আবারও সময় চাইল রাজ্য সরকার। এর আগেও একই ইস্যুতে রাজ্যের দেরি এবং সময় নেওয়ার অভিযোগ করেছিলেন মামলাকারীর আইনজীবী।

বৃহস্পতিবার ভারপ্রাপ্ত প্রধান বিচারপতির ডিভিশন বেঞ্চে আদালত স্পষ্ট জানায়, এই বিষয়টি দেশের নিরাপত্তার সঙ্গে প্রত্যক্ষভাবে যুক্ত। তাই ‘অতিরিক্ত সময়’ দেওয়ার সুযোগ সীমিত। বেঞ্চ জানায়, “আমরা রাজ্যের থেকে একটি পজিটিভ রিপোর্ট চেয়েছিলাম। আন্তর্জাতিক সীমান্তে কাঁটাতার দেওয়া অত্যন্ত গুরুত্বের বিষয়। এত গুরুতর ইস্যুতে বেশি সময় দেওয়া যাবে না।” তবুও আদালত শেষবারের মতো এক সপ্তাহ সময় দিল সংক্ষিপ্ত রিপোর্ট জমা দেওয়ার জন্য।

আরও পড়ুন: নির্বাচন কমিশনারের সঙ্গে তৃণমূলের প্রতিনিধি দলের ২ ঘণ্টা বৈঠক!

আদালত আরও জানায়, যদি জমা পড়া রিপোর্টে ইতিবাচক অগ্রগতির ইঙ্গিত না থাকে, তবে এই মামলায় টানা শুনানির রাস্তা নেওয়া হবে।

এদিন কেন্দ্রের অতিরিক্ত সলিসিটর জেনারেল আদালতে নথি পেশ করে জানান, সীমান্তে কাঁটাতার দেওয়ার জন্য প্রয়োজনীয় জমি অধিগ্রহণে কেন্দ্রীয় ক্যাবিনেট ইতিমধ্যেই সম্মতি দিয়েছে এবং প্রয়োজনীয় অর্থও রাজ্যের কাছে পাঠানো হয়েছে। কিন্তু এতদসত্ত্বেও রাজ্যের তরফে কোনও সুনির্দিষ্ট বক্তব্য বা অগ্রগতি দেখা যাচ্ছে না বলে অভিযোগ করেন তিনি।

এই ইস্যুতে প্রতিক্রিয়া দেন বিজেপির প্রাক্তন রাজ্য সভাপতি ও কেন্দ্রীয় প্রতিমন্ত্রী সুকান্ত মজুমদারও। হাইকোর্টে এসে তিনি বলেন, “সীমান্তে কাঁটাতার দেওয়ার মতো এত সিরিয়াস ইস্যুতে রাজ্য দিনের পর দিন সময় চেয়ে যাচ্ছে। এটা চলতে পারে না।” রাজ্যের সীমান্ত নিরাপত্তা ও প্রশাসনিক তৎপরতা নিয়ে নতুন করে প্রশ্ন উঠল আবারও।