মালদহের জনসভা থেকে বাংলাদেশ সীমান্ত নিয়ে কী বললেন মমতা?

মালদহ: জেলা সফরে মুখ্যমন্ত্রী। গতকাল অর্থাৎ সোমবার মুর্শিদাবাদে সভা করেন তিনি আর তারপরেই বিকেল বেলাতেই পৌঁছে যান মালদহে। সেখানে আজ অর্থাৎ মঙ্গলবার জনসভা করেন তিনি। সেই জনসভা থেকে একাধিক ইস্যু নিয়ে কথা বলেন তৃণমূল সুপ্রিমো মমতা বন্দ্যোপাধ্যায়। একদিকে যখন কেন্দ্রের বঞ্চনার বিরুদ্ধে সরব হন তিনি, অন্যদিকে ফের বিএসএফের বিরুদ্ধে আঙুল তোলেন তিনি।

চলতি বছরের গোড়ার দিকেই বিএসএফের বিরুদ্ধে বড় অভিযোগ তুলেছিলেন মুখ্যমন্ত্রী। তিনি বলেন, ‘ সীমান্ত রক্ষা দায়িত্ব যাদের, তাঁরা নিজেরাই দায়িত্ব নিয়ে সীমান্তে অনুপ্রবেশ করাচ্ছে! “। আর আজ ফের মালদহের ইংরেজবাজারের সরকারি পরিষেবা বিতরণ অনুষ্ঠান থেকে ফের সীমান্তের সমস্যা নিয়ে সরব হন তিনি।

এদিন জনসভা থেকে মুখ্যমন্ত্রী বাংলাদেশ ইস্যু নিয়ে বলেন, ‘ওপার বাংলায় একটু সমস্যা হচ্ছে। সীমান্ত দেখার দায়িত্ব বিএসএফের। কিন্তু কোনও অন্যায় হলে আমরা দেখে নেব। আপনারা মনে রাখবেন, বিএসেফের সঙ্গে ওদের বচসা হলে, গ্রামের লোকেরা সেখানে যাবেন না।’

আরও পড়ুন: সরকারি কাজে স্বচ্ছতা আনতে কী দাওয়াই দিলেন মুখ্যমন্ত্রী?

শুধু তাই নয় মুখ্যমন্ত্রী আরও বলেন, ‘হয়তো আমাদের সম্পর্ক একদিন ভাল হয়ে যাবে। কিন্তু দেখতে হবে, তার আগে কোনও সমাজবিরোধী বা জঙ্গি যেন এপার বাংলায় কোথাও ভাড়া নিয়ে বাসা না বাঁধে। কোনও ঘুঘুর বাসা যেন না হয়। তখন সেটা সমাজের ক্ষতি, রাজ্যের ক্ষতি, দেশের ক্ষতি। উন্নয়ন তখনই হয়, যখন শান্তি থাকে।’

পাশাপাশি সরকারি কাজে স্বচ্ছতা আনতেও এদিন মুখ্যমন্ত্রী মালদহের জনসভা থেকে বিডিওডের নির্দেশ দেন, ‘ সরকারি কাজে স্বচ্ছতা এবার থেকে বিডিওডের সপ্তাহে একদিন করে গ্রামে যেতে হবে, এবং গ্রামের মানুষদের সঙ্গে সরাসরি কথা বলতে হবে ‘। শুধুমাত্র বিডিওডের সতর্ক করাই নয়, কেন্দ্রীয় বঞ্চনার অভিযোগ তুলে সরব হন মুখ্যমন্ত্রী। মমতা বলেন, ‘ কেন্দ্র আমাদের ১ লক্ষ ৬৫ হাজার কোটি টাকা দেয়নি। কোথা থেকে কাজ করা আমার পক্ষে সম্ভব হবে? কিন্তু আমরা কাজ থামিয়ে রাখিনি। কন্যাশ্রী, স্বাস্থ্যসাথী – সব প্রকল্পেই আমরা কাজ করছি ‘।

দেখুন অন্য খবর